和柳子厚詩十七首 天久不雨高田皆坼鄉人祈禱閱月乃雨遠近告足有足喜者
作者：程俱
朝代：宋

paragraphs: 長夏久不雨，良田失欣榮。
塵生畎澮間，小大空營營。
麻粟半乾死，所憂負春耕。
嗷嗷走香火，靈湫汲寒清。
梵唄喧里社，油雲被嘉生。
俄然下甘澤，驩聲接柴荆。
年年鎬京宴，及此萬寶成。
偷生得一飽，感慨難爲情。
顧念龍在野，悲歌淚縱横。